Na temelju čl. 86. Zakona o prostornom uređenju *(„Narodne novine“ br. 153/13, 65/17, 114718, 39/19 i 98/19)* i članka 32. Statuta Općine Kaštelir - Labinci *("Službene novine Općine Kaštelir - Labinci" br. 02/09, 02/13 i 1/21),* te po pribavljenom mišljenju Upravnog odjela za održivi razvoj Istarske županije KLASA: 351-03/21-01/168; URBROJ: 2163-08-02/6-22-06 od 28. siječnja 2022. godine, Općinsko vijeće Općine Kaštelir - Labinci - Castelliere - S.Domenica, na svojoj sjednici održanoj dana 03. ožujka 2022. godine donosi

**ODLUKU**

**o izradi IV. Izmjena i dopuna**

**Prostornog plana uređenja Općine Kaštelir – Labinci-Castelliere-S.Domenica**

**OPĆE ODREDBE**

**Članak 1.**

Ovom Odlukom pristupa se izradi IV. Izmjena i dopuna Prostornog plana uređenja Općine Kaštelir - Labinci, dalje u tekstu: Odluka

**Članak 2.**

Odlukom o izradi utvrđuju se: pravna osnova za izradu, razlozi donošenja, obuhvat, ocjena stanja u obuhvatu, ciljevi i programska polazišta, popis sektorskih strategija, planova, studija i drugih dokumenata propisanih posebnim zakonima, način pribavljanja stručnih rješenja, popis javnopravnih tijela određenih posebnim propisima koja daju zahtjeve za izradu iz svog djelokruga, te drugih sudionika korisnika prostora, rokovi za izradu te izvori financiranja izrade IV. Izmjena i dopuna Prostornog plana uređenja Općine Kaštelir – Labinci, dalje u tekstu: Izmjena i dopuna PPUO Kaštelir - Labinci.

**I. PRAVNA OSNOVA ZA IZRADU I DONOŠENJE IZMJENA I DOPUNA PPUO KAŠTELIR - LABINCI**

**Članak 3.**

Izmjene i dopune PPUO Kaštelir - Labinci izrađuju se u skladu s odredbama Zakona o prostornom uređenju *(„Narodne novine“ br. 153/13, 65/17, 114718, 39/19 i 98/19)* i Pravilnika o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova („*Narodne novine“ br. 106/98, 39/04, 45/04 - ispravak i 163/04*), u dijelu kojim se propisuju pravna pravila koja se odnose na sadržaj, mjerila kartografskih prikaza, obvezne prostorne pokazatelje i standard elaborata prostornih planova.

Nositelj izrade Izmjena i dopuna PPUO Kaštelir - Labinci je Jedinstveni upravni odjel Općine Kaštelir - Labinci - Castelliere - S. Domenica.

**II. RAZLOZI ZA IZRADU I DONOŠENJE IZMJENA I DOPUNA PPUO KAŠTELIR - LABINCI**

**Članak 4.**

Osnovni razlozi za izradu i donošenje Izmjena i dopuna PPUO Kaštelir - Labinci su slijedeći:

* preispitivanje i redefiniranje uvjeta i načina gradnje za sve vrste građevina i površina unutar građevinskih područja naselja i površina izvan naselja za izdvojene namjene–gospodarske, u svrhu očuvanja kvalitete izgrađenog prostora te omogućavanja kvalitetne i nedvojbene provedbe,
* određivanje izdvojenog građevinskog područja izvan naselja proizvodne namjene površine do 4 (četiri) ha planiranog za proizvodnju električne energije iz obnovljivih izvora - solarne elektrane instalirane snage do 10MW ,
* preispitivanje, ažuriranje i redefiniranje infrastrukturnih rješenja važećeg plana u segmentu prometa, vodoopskrbe, odvodnje, elektroopskrbe, telekomunikacija i sl.,
* preispitivanje i izmjena uvjeta za rješavanje prometa u mirovanju,
* promjena namjene poljoprivrednih površina na pojedinim lokacijama radi usklađenja sa stvarnim stanjem i načinom korištenja,
* uklanjanje uočenih grešaka i nelogičnosti te ažuriranje naziva i navoda.

**III. OBUHVAT IZMJENA I DOPUNA PPUO KAŠTELIR - LABINCI**

**Članak 5.**

Područje obuhvata Izmjena i dopuna PPUO Kaštelir - Labinci jednako je obuhvatu važećeg Prostornog plana uređenja Općine Kaštelir - Labinci *("Službeni glasnik Grada Poreča" broj 07/02, 08/02- ispravak i "Službene novine Općine Kaštelir - Labinci", broj 01/11, 02/16 – dopune, 08/17, 03/20 i 04/20 - pročišćeni tekst*), koji se odnosi na područje jedinice lokalne samouprave - Općinu Kaštelir - Labinci - Castelliere - S. Domenica.

Područje obuhvata Izmjena i dopuna PPUO Kaštelir - Labinci nalazi se izvan zaštićenog obalnog područja mora (ZOP).

**IV. OCJENA STANJA U OBUHVATU IZMJENA I DOPUNA PPUO KAŠTELIR - LABINCI**

**Članak 6.**

Prostorni plan uređenja Općine Kaštelir - Labinci donesen je 2002. godine *("Službeni glasnik Grada Poreča" broj 07/02 i 08/02 - ispravak).* 2011. godine izrađene su (prve) Izmjene i dopune Prostornog plana uređenja Općine Kaštelir - Labinci *("Službene novine Općine Kaštelir - Labinci" broj 01/11),* a 2016. godine izrađene su dopune Prostornog plana uređenja Općine Kaštelir - Labinci *("Službene novine Općine Kaštelir - Labinci" broj 2/16).*

Nakon izrade i donošenja navedenih dopuna Prostornog plana, 2017. godine izrađene su (druge) Izmjene i dopune Prostornog plana uređenja Općine Kaštelir - Labinci *("Službene novine Općine Kaštelir - Labinci" broj 08/17).*

2020. godine donesene su posljednje, sveobuhvatne Izmjene i dopune Prostornog plana uređenja Općine Kaštelir - Labinci *("Službene novine Općine Kaštelir - Labinci" broj 03/20)*

Ovim Izmjenama i dopunama PPUO Kaštelir - Labinci ne mijenjaju se koncepcijske postavke niti osnovni strateški ciljevi razvoja Općine Kaštelir - Labinci, već se vrši usklađenje sukladno uočenim potrebama i problemima u provedbi te ciljevima i programskim polazištima utvrđenim ovom Odlukom.

**V. CILJEVI I PROGRAMSKA POLAZIŠTA IZMJENA I DOPUNA PPUO KAŠTELIR - LABINCI**

**Članak 7.**

Izradi ovih Izmjena i dopuna PPUO Kaštelir - Labinci pristupa se radi potrebe izmjena planskih postavki iz razloga navedenih u članku 4. ove Odluke.

Temeljem predviđenih izmjena korigirat će se elaborat važećeg Prostornog plana uređenja Kaštelir - Labinci u tekstualnom dijelu - Odredbama za provedbu i Obrazloženju te u grafičkom dijelu

**VI. POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA IZRADU IZMJENA I DOPUNA PPUO KAŠTELIR - LABINCI**

**Članak 8.**

Za izradu Izmjena i dopuna PPUO Kaštelir - Labinci nije potrebno pribavljanje posebnih stručnih podloga, a koristit će se dokumentacija i podaci koje će dostaviti tijela i osobe određene posebnim propisima.

**VII. NAČIN PRIBAVLJANJA STRUČNIH RJEŠENJA**

**Članak 9.**

Stručno rješenje izradit će stručni izrađivač ovlašten u postupku prema Pravilniku o izdanju suglasnosti za obavljanje stručnih poslova prostornog uređenja *("Narodne novine" br. 130/15),* u suradnji s nositeljem izrade – Jedinstvenim upravnim odjelom Općine Kaštelir - Labinci - Castelliere - S. Domenica.

**VIII. POPIS JAVNOPRAVNIH TIJELA ODREĐENIH POSEBNIM PROPISIMA, KOJA DAJU ZAHTJEVE ZA IZRADU IZMJENA I DOPUNA PPUO KAŠTELIR - LABINCI TE DRUGIH SUDIONIKA KOJI ĆE SUDJELOVATI U IZRADI IZMJENA I DOPUNA PPUO KAŠTELIR - LABINCI**

**Članak 10.**

U postupku izrade Izmjena i dopuna PPUO Kaštelir - Labinci tražit će se sudjelovanje i podaci, planske smjernice i drugi propisani dokumenti od slijedećih javnopravnih tijela:

* Ministarstvo prostornoga uređenja, graditeljstva i državne imovine, Ulica Republike Austrije 20, 10000 Zagreb,
* Ministarstvo gospodarstva i održivog razvoja, Uprava za zaštitu prirode, Radnička cesta 80, 10000 Zagreb,
* Ministarstvo kulture i medija - Uprava za zaštitu kulturne baštine, Konzervatorski odjel u Puli, Ul. Grada Graza 2, 52100 Pula,
* Ministarstvo unutarnjih poslova - Policijska uprava Istarska - Sektor upravnih, inspekcijskih i poslova civilne zaštite, Trg Republike 1, 52100 Pula,
* Ministarstvo poljoprivrede, Uprava šumarstva, lovstva i drvne industrije, Planinska 2a, 10000 Zagreb,
* Državna uprava za zaštitu i spašavanje - Područni ured za zaštitu i spašavanje Pazin/Pula, M. Brajše Rašana 7, 52000 Pazin,
* Hrvatska regulatorna agencija za mrežne djelatnosti (HAKOM), Ulica Roberta Frangeša Mihanovića 9, 10000 Zagreb,
* Zavod za prostorno uređenje Istarske županije, Riva 8, 52100 Pula,
* Istarska županija, Upravni odjel za održivi razvoj, Flanatička 29, Pula,
* Hrvatske ceste d.o.o. za upravljanje, građenje i održavanje državnih cesta, Sektor za strateško planiranje i razvoj i studije, Odjel za strateško planiranje i razvoj, Vončinina 3, 10000 Zagreb,
* Hrvatske ceste d.o.o. – Ured Pula, Partizanski put 194, 52100 Pula,
* Županijska uprava za ceste, p.p. 82, M.B. Rašana 2, 52000 Pazin,
* Hrvatske vode d.o.o. – VGO Rijeka, Đ. Šporera 3, 51000 Rijeka,
* Hrvatske šume d.o.o., Uprava šuma Buzet, Šumarija Labin, Zelenice 40, 52220 Labin
* Hrvatska pošta d.d. - Poštansko središte Rijeka, Korzo 13, 51000 Rijeka,
* HEP ODS „Elektroistra“ Pula, Vererijeva 6, 52100 Pula,
* Istarski vodovod d.o.o. - Sv. Ivan 8, 52420 Buzet,
* Usluga d.o.o. Poreč, Mlinska 1, 52440 Poreč,
* Martinela d.o.o. Kaštelir 113, 52464 Kaštelir.

Ako se tijekom izrade Izmjena i dopuna PPUO Kaštelir - Labinci ukaže potreba, u postupak izrade mogu se uključiti i drugi sudionici.

**Članak 11.**

Rok za dostavu zahtjeva za izradu Izmjena i dopuna PPUO Kaštelir - Labinci je 15 dana od dana zaprimanja ove Odluke.

U slučaju da javnopravna tijela iz članka 10. ove Odluke ne dostave svoje zahtjeve u roku određenom u prethodnom stavku smatrat će se da ih nemaju.

**Članak 12.**

U skladu s odredbama članka 90. Zakona o prostornom uređenju, javnopravna tijela iz članka 10. ove Odluke moraju dostaviti svoje zahtjeve koji nisu sadržani u informacijskom sustavu. Ako javnopravno tijelo ne dostavi zahtjeve u tom roku, smatra se da zahtjeva nema. U tom slučaju u izradi i donošenju Izmjena i dopuna Plana uzimaju se u obzir uvjeti koji su od utjecaja na prostorni plan prema odgovarajućem posebnom propisu i/ili dokumentu.

U zahtjevima se moraju navesti odredbe propisa, sektorskih strategija, planova, studija i drugih dokumenata propisanih posebnim zakonima na kojima se temelje zahtjevi. Ako to nije učinjeno, nositelj izrade takve zahtjeve nije dužan uzeti u obzir, ali je to dužan posebno obrazložiti.

U skladu s odredbama članka 91. Zakona o prostornom uređenju javnopravno tijelo ne može zahtjevima postavljati uvjete kojima bi se mijenjali ciljevi i/ili programska polazišta za izradu Izmjena i dopuna PPUO Kaštelir - Labinci određeni ovom Odlukom.

**IX. ROK ZA IZRADU IZMJENA I DOPUNA PPUO KAŠTELIR - LABINCI**

**Članak 13.**

Nositelj izrade objavit će obavijest o početku izrade Izmjena i dopuna PPUO Kaštelir - Labinci u roku od 8 dana od stupanja na snagu ove Odluke.

Za izradu Izmjena i dopuna PPUO Kaštelir - Labinci utvrđuju se slijedeći rokovi:

- dostava zahtjeva za izradu od strane tijela i osoba određenih posebnim propisima: 15 dana od zaprimanja Odluke s pozivom na dostavu zahtjeva,

- izrada Preliminarne koncepcije: 25 dana od dana dostave sve potrebne dokumentacije i zahtjeva za izradu plana stručnom izrađivaču,

- izrada nacrta prijedloga plana: 30 dana od prezentacije preliminarne koncepcije,

- izrada Prijedloga plana za potrebe javne rasprave: 5 dana od utvrđivanja istog od strane općinskog načelnika,

- javni uvid u Prijedlog Plana: u trajanju 15 dana,

- izrada Izvješća o javnoj raspravi: 15 dana od završetka javne rasprave,

- izrada Nacrta konačnog prijedloga plana: 10 dana od prihvaćanja Izvješća o javnoj raspravi,

- izrada Konačnog prijedloga plana: 5 dana od utvrđivanja istog od strane općinskog načelnika,

- pribavljanje mišljenja Zavoda za prostorno uređenje IŽ u skladu čl. 107. Zakona o prostornom uređenju – u roku 15 dana od dana zaprimanja Konačnog prijedloga plana,

- dostavljanje završnog elaborata Izmjena i dopuna PPUO Kaštelir - Labinci: 15 dana od donošenja plana na Općinskom vijeću,

- izrada pročišćenog tekstualnog i grafičkog dijela plana, u skladu čl. 113. Zakona o prostornom uređenju - u roku 30 dana od dana donošenja na Općinskom vijeću.

Rokovi iz stavka 1. ovog članka iz opravdanih razloga mogu se produljiti, uz suglasnost Nositelja izrade i izrađivača, osim rokova propisanih Zakonom o prostornom uređenju.

**X. IZVORI FINANCIRANJA IZRADE IZMJENA I DOPUNA PPUO KAŠTELIR - LABINCI**

**Članak 14.**

Temeljem odredbi čl. 63. Zakona o prostornom uređenju, sredstva za izradu Izmjena i dopuna PPUO Kaštelir - Labinci osigurati će se iz proračuna Općine PPUO Kaštelir - Labinci.

**XI. ZAVRŠNE ODREDBE**

**Članak 15.**

Ova Odluka stupa na snagu osmog dana od dana objave u Službenim novinama Općine Kaštelir - Labinci.

KLASA: 350-01/21-01/21

URBROJ: 2163-21-01-22-7

Kaštelir - Castelliere, 03. ožujka 2022.

 **OPĆINSKO VIJEĆE**

 **OPĆINE KAŠTELIR - LABINCI - CASTELLIERE -S.DOMENICA**

 **Predsjednik**

 **Ivan Legović v.r.**

**DOSTAVITI:**

*1. Javna ustanova Zavod za prostorno uređenje Istarske županije*

*2. Ministarstvo prostornoga uređenja, graditeljstva i državne imovine - Informacijski sustav*

*3. Upravni odjel za decentralizaciju, lokalnu i područnu (regionalnu) samoupravu, prostorno uređenje i gradnju -* *Odsjek za prostorno uređenje i gradnju Istarske županije*

*4. Susjednim jedinicama lokalne samouprave: Grad Poreč, Grad Novigrad, Općina Tar-Vabriga, Općina Brtonigla, Općina Grožnjan, Općina Vižinada, Općina Višnjan,*

*5. Pismohrana*

*6. Objava "Službene novine Općine Kaštelir - Labinci"*

*7. Internet stranica Općine Kaštelir - Labinci*